Зыхуей хуагъэзауэ къызэIуахыж
КъБР-м и Iэтащхьэ КIуэкIуэ Юрий вэсэмахуэ къызэIуихыжащ Узыншагъэр егъэфIэкIуэнымкIэ, физическэ щэнхабзэмкIэ республикэ диспансерым и унэр. Абы и зэгъэпэщыжыныр «2009 — 2018 гъэхэм ятещIыхьа, УФ-м щIыр щыхъей и щIыпIэхэм щыIэ IуэхущIапIэхэмрэ псэупIэхэмрэ я быдагъыр егъэфIэкIуэн» федеральнэ программэм хыхьэу къызэрагъэпэщащ.
Унэр зэгъэпэщыжыным сом мелуан 90-м щIигъу текIуэдащ, абы щыщу республикэм сом мелуан 26-рэ хилъхьащ. Лэжьыгъэхэр илъэсым щIигъукIэ екIуэкIащ.
— Зымахуэм къриубыдэу цIыху 80-м къыщыщIэдзауэ 150-м нэсым Iуэхутхьэбзэ щахуэтщIэ къохъу. Псалъэм папщIэ, иужьрей махуитIым цIыху 80 — 90 диIащ. Ди IуэхущIапIэм къокIуалIэ спорт зэпеуэхэм и пэ къихуэу зыкIэлъызыгъэплъынухэр. Апхуэдэм деж зыкъытхуэзыгъазэм я бжыгъэр 300-м щынэблагъэ щыIэщ, — жиIащ диспансерым и дохутыр нэхъыщхьэ КIуэкIуэ Иринэ. — КъищынэмыщIауэ, зи узыншагъэр езыгъэфIэкIуэну хуейхэми Iуэхутхьэбзэ яхудощIэ. Къапщтэмэ, ди гъунэгъу щIыналъэхэми щыщхэр къытхуоблагъэ. Мыбы щолажьэ медицинэ щIэныгъэхэм я кандидатхэр, зэфIэкI ин зиIэ дохутырхэмрэ IэщIагъэлIхэмрэ — псори зэхэту цIыху 93-рэ.
КIуэкIуэ Иринэ къызэрыджиIамкIэ, IуэхущIапIэм къыщагъэсэбэп цIыхум зэреIэзэ медицинэ IэмэпсымэщIэу 140-м щIигъу. Абы и фIыгъэкIэ ящIэфыну Iуэхутхьэбзэхэр нэхъыбэ хъуащ. Унэм хэтщ стоматологие кабинетитI, физиокабинет, ЛФК-м и пэш, иджырей мардэхэм тет лабораторэ, метр 15 зи кIыхьагъ бассейн. Iэмэпсымхэр Бельгием, Америкэм и Штат Зэгуэтхэм къыщагъэсэбэпхэм хуэдэщ.
КъБР-м и Iэтащхьэр епсэлъащ IуэхущIапIэм и лэжьакIуэхэми зи узыншагъэр езыгъэфIэкIуэну абы къекIуэлIа цIыхухэми. Ар щIэупщIащ IэщIагъэлIхэм я зэфIэкIхэм арэзы къызэрищIым, IуэхущIапIэр зыхуей зэрыхуэгъэзам, мафIэс шынагъуэншагъэр къызэрызэгъэпэщам. КIуэкIуэ Юрий фIыщIэ яхуищIащ унэр зэзыгъэпэщыжа ухуакIуэхэм икIи IэщIагъэлIхэм ехъуэхъуащ я лэжьыгъэр ирагъэфIэкIуэну.
БАГЪЭТЫР Луизэ.
